La Bibia piemontèisa/Testament Vej/Cantich/Cantich 1


Càntich

1 

Càntich dij Càntich. Ëd Salomon.

Anvìa d’amor 

[Chila:] Coma ch'i l'hai anvìa che ti 'm basèisse con passion! Fé l'amor con ti a l'é pì piasos dël vin! La fragransa 'd tò përfum as peul nen arziste! Tò nòm midem a l'é parèj d'un përfum ëspantià: për lòn tute le giovnòte at adòro! Tìrme darera 'd ti, coróma! Ch'ël rè am fasa intré an sò apartament!

Le fiëtte ‘d Gerusalem  
[Le fijëtte al moros:] Nojàutre is arlegreroma e argiojeroma 'd ti. Noi i lauderoma tò amor pì che 'l vin!

[Chila a chiel:] As comprend bin coma che tute le fijëtte at adòro!

[Chila a le fiëtte:] Fije 'd Gerusalem, mi i son mòra, ma 'd bon-a grassia; mi i son parèj dle tende 'd Chedar, e coma le cortin-e 'd Salomon. Sté pa a vëdde ch'i l'hai 'l plagi scur, përchè a l'é 'l sol che a l'ha brunìme. Ij fieuj 'd mia mare a l'han ël ghignon contra 'd mi: a l'han butame a guerné le vigne; ma mia vigna, cola mia, cola-lì i l'hai pa guernala.

Ël bërgé e la bërgera 

[Chila:] Dime amor ëd la mia  ànima,  andova ch'it vade a pasturé lë strop, andova it lo faras  riposé dël dòpmesdì, përchè mi i sia pa vagabónda darera a jë strop dij tò camrada?

[Chiel:] S’it lo sas pa, òh pì che bela an tra le fomne, séguita le pianà dlë strop e men-a an pastura toe cravëtte dacant le bënne dij bergé. Të më smije na fiamenga cavala da corsa dël chèr ëd Faraon, amisa mia, bele toe ciafërle an tra j'orcin e tò còl an tra le colan-e. It faroma fé decorassion d'òr, trapontà d'argent.

[Chila:] Antramentre che 'l re as treuva an soa cort, ël nard a spàntia sò profum. Për mi, un sachetin ëd mërra a l'é mia gòj, pogià ansima a mè stòmi. Për mi, na rapa 'd cipro a l'é mia gòj, ant le vigne d'En-Gadi.

[Chiel:] Coma ch'it ses bela, amisa mia, com it ses bela! Ij tò euj a son ëd colómbe.

[Chila:] Com it ses bel, mia delìssia, com it ses grassios! 'Dcò nòst let a vërzola. J'arsipress a son le trav ëd nòstra stansia; ij pin a son ij ponton ëd nòstra vòlta.

Nòte 

Bibia
Testament Vej
Cantich